U razdoblju od 23. siječnja do 13. veljače 2019. godine Središnji državni ured za šport održao je 11 okruglih stolova prezentirajući Nacrt prijedloga Nacionalnog programa športa, a s ciljem postupka javnog savjetovanja sa zainteresiranom javnosti. Na okruglim stolovima sudjelovali su predstavnici nacionalnih športskih saveza te predstavnici županijskih športskih saveza, gradskih športskih saveza, predstavnici stručnih službi grada i županija, predstavnici pojedinih športskih klubova i športskih društava, njih oko 250.

1. Svi sudionici Okruglih stolova izrazili su potporu donošenju Nacionalnog programa športa uz izražavanje potrebe za povećanjem financijskog izdvajanja za šport kako na razini Državnog proračuna tako i na razini JLP(R)S-a, uz posebno odvajanje izdvajanja za športsku infrastrukturu od izdvajanja za športske programe.

Sukladno konzultacijama s Ministarstvom financija za vrijeme trajanja javnog savjetovanja te nedvojbenoj potrebi za analizom poreznog sustava u Republici Hrvatskoj, Nacrt prijedloga Nacionalnog programa športa izmijenit će se na način da će se zadržati „Mjera 1.3.1. Izraditi detaljnu analizu poreznog sustava koji ima direktan ili indirektan utjecaj na šport uz prijedlog novih poreznih mjera“, a u tekstualnom dijelu će se navesti koji porezni i drugi propisi mogu biti predmet analize sa svrhom prepoznavanja potrebnih i korisnih mjera. Na temelju dobivenih rezultata predlagat će se porezne reforme koje će omogućiti poticanje razvoja športa u Republici Hrvatskoj odnosno povećat će se financijska sredstva u Državnom proračunu za područje športa. Također, aktivnosti sadržane u Nacrtu prijedloga Nacionalnog programa športa imaju svoj fiskalni učinak te će se provedbom onih za koje se sredstva osiguravaju u Državnom proračunu povećati iznos izdvajanja za šport. Pa će se tako npr. za provedbu „Mjere 3.2.7. Uvesti mirovinsko i zdravstveno osiguranje za vrhunske športaše I. kategorije“ morati osigurati dodatnih cca. 12.000.000,00 kuna, dok će se za aktivnost „Uvesti jedinstvenu državnu stipendiju športašima I. i II. kategorije“ unutar „Mjere 3.2.1. Stipendirati vrhunske športaše“, morati osigurati dodatnih cca. 16.000.000,00 kuna u Državnom proračunu.

1. Većina sudionika predložila je zakonom propisati obvezu postotnog financijskog izdvajanja jedinica lokalne i područne (regionalne) samouprave (u daljnjem tekstu: JLP(R)S).

Zakonom o lokalnoj i područnoj (regionalnoj) samoupravi („Narodne novine“, broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15 i 123/17) uređuju se jedinice lokalne samouprave i jedinice područne (regionalne) samouprave, njihov djelokrug i ustrojstvo, način rada njihovih tijela, nadzor nad njihovim aktima i radom te druga pitanja od značenja za njihov rad. Člankom 76. Zakona o sportu („Narodne novine“, broj: 71/06, 150/08, 124/10, 124/11, 86/12, 94/13, 85/15 i 19/16) propisuju se javne potrebe u sportu za koje se sredstva osiguravaju iz proračuna jedinica lokalne i područne (regionalne) samouprave i Grada Zagreba. Slijedom navedenoga, Nacrtom prijedloga Nacionalnog programa športa pa tako niti Zakonom o športu ne može se nametnuti obveza odvajanja određenog iznosa lokalnoj i regionalnoj samoupravi, ali s obzirom na činjenicu kako neke jedinice lokalne i područne (regionalne) samouprave ne izdvajaju skoro nikakva sredstva za šport, Nacrtom prijedloga Nacionalnog programa športa propisana je aktivnost „Uskladiti preporučeni minimalni postotak izdvajanja za program na lokalnoj i područnoj razini“ te će se dodati aktivnost: „Izraditi preporuku o minimalnom postotku izdvajanja za programe na lokalnoj i područnoj (regionalnoj) razini“.

1. Većina sudionika smatra da je potrebno omogućiti i/ili povećati porezne olakšice kako za gospodarstvenike koji bi na taj način više ulagali u šport, investitore koje bi potaknuli na izgradnju infrastrukture, smanjiti PDV na športske usluge (npr. ulaznice), povećati iznos donacija u športu na koji se ne plaća porez, osloboditi ili umanjiti iznos poreza u slučaju nagrada za npr. postignuti olimpijski rezultat.

Sukladno konzultacijama s Ministarstvom financija za vrijeme trajanja javnog savjetovanja te nedvojbenoj potrebi za analizom poreznog sustava u Republici Hrvatskoj Nacrt prijedloga Nacionalnog programa športa izmijenit će se na način da će se zadržati „Mjera 1.3.1. Izraditi detaljnu analizu poreznog sustav koja ima direktan ili indirektan utjecaj na šport uz prijedlog novih poreznih mjera“, a u tekstualnom dijelu će se navesti koji porezni i drugi propisi mogu biti predmet analize sa svrhom prepoznavanja potrebnih i korisnih mjera. Na temelju dobivenih rezultata predlagat će se porezne reforme koje će omogućiti poticanje razvoja športa u Republici Hrvatskoj.

1. Većina sudionika istaknula je problem Obuke neplivača kao programa koji treba ponovno uvrstiti kroz sustav obrazovanja, uvrštavanjem u kurikulum te je istaknuto nezadovoljstvo neusklađenošću školskog programa (kurikuluma) s obvezama športaša učenika, te isto tako neusklađenost programa visokog obrazovanja s obvezama studenata športaša. Ujedno, predlažu više aktivirati školski šport, ali ističu i veću angažiranost športskih klubova, a nauštrb djece u školskim klubovima.

Sve primijećeno već je sadržano u Nacrtu prijedloga Nacionalnog programa športa kroz mjere i aktivnosti Općeg cilja 2. „Unaprijediti zdravstveno usmjereno tjelesno vježbanje i iskoristiti promocijske vrijednosti športa“.

1. Također većina sudionika izrazila je potrebu za ulaganjem u infrastrukturu.

S obzirom na navedeno cijeli Opći cilj „4. Uspostaviti sustavan i racionalan pristup upravljanja održivom športskom infrastrukturom“ sadrži niz mjera i aktivnosti koji će pomoći u rješavanju navedene problematike. Kroz javno savjetovanje sa sudionicima okruglih stolova zaključilo se kako nemaju primjedbi na navedene mjere i aktivnosti već ih pohvaljuju i smatraju kako će se njima riješiti problemi vezani uz športsku infrastrukturu.

1. Većina predstavnika predlaže povoljnije urediti obvezu plaćanja poreza i doprinosa na naknade trenera.

Sukladno konzultacijama s Ministarstvom financija za vrijeme trajanja javnog savjetovanja te nedvojbenoj potrebi za analizom poreznog sustava u Republici Hrvatskoj Nacrt prijedloga Nacionalnog programa športa izmijenit će se na način da će se zadržati „Mjera 1.3.1. Izraditi detaljnu analizu poreznog sustava kojim ima direktan ili indirektan utjecaj na šport uz prijedlog novih poreznih mjera“, a u tekstualnom dijelu će se navesti koji porezni i drugi propisi mogu biti predmet analize sa svrhom prepoznavanja potrebnih i korisnih mjera te će se navesti i potreba povoljnijeg plaćanja poreza i doprinosa za stručni kadar u športu. Na temelju dobivenih rezultata predlagat će se porezne reforme koje će omogućiti poticanje razvoja športa u Republici Hrvatskoj.

1. Veliki broj nacionalnih saveza ističe problem nedovoljnog stručnog kadra i licenciranja.

S obzirom na navedeno, cijeli Opći cilj 5. „Unaprijediti skrb o stručnim kadrovima“ sadrži niz mjera i aktivnosti koje će pomoći u rješavanju navedene problematike. Kroz javno savjetovanje sa sudionicima okruglih stolova zaključilo se kako nemaju primjedbi na navedene mjere i aktivnosti već ih pohvaljuju i smatraju kako će se njima riješiti problemi vezani uz stručne kadrove, a naročito pozdravljaju uređivanje područja licenciranja koje bi preuzeli nacionalni savezi.

1. Svi sudionici se slažu kako je kineziologe potrebno uključiti već u rad u dječjim vrtićima te kako je potrebno povećati postojeće satnice TZK u osnovnoj i srednjoj školi.

Prihvaća se primjedba te će se u dogovoru s Ministarstvom znanosti i obrazovanja, u čijoj je nadležnosti navedena problematika, propisati mjere i aktivnosti kojima će se osigurati povećanje bavljenja tjelesnom aktivnosti djece kako kroz redovnu nastavu tako i kroz izvannastavne i izvanškolske aktivnosti.

1. Svi sudionici založili su se da se liječnički pregledi za športaše odrede u različitim vremenskim periodima, različitog sadržaja, a prema različitim skupinama športova s tim da se za određene športove propiše i izuzetak od obveze obavljanja liječničkih pregleda.

Zdravstvena skrb o športašu prepoznata je u Nacrtu prijedloga Nacionalnog programa športa te je definirana „Mjerom 3.2.5. Uvesti sustav zdravstvene skrbi za športaše“ na način da se u suradnji s Ministarstvom zdravstva donese pravilnik koji će regulirati liječničke preglede te u suradnji s Hrvatskim zavodom za zdravstveno osiguranje uspostavi učinkoviti sustav za financiranje liječničkih pregleda športaša. Ministarstvo zdravstva je nadležno za brigu o zdravlju svih građana Republike Hrvatske uključujući i športaše te odredbe koje se tiču zdravstvene zaštite može isključivo propisivati ministarstvo zaduženo za područje zdravstva. Slijedom navedenoga, u Nacrtu prijedloga Nacionalnog programa športa prepoznat je problem zdravstvene zaštite športaša te će se prilikom izrade novog Zakona o športu propisati donošenje pravilnika koji će regulirati liječničke preglede od strane ministarstva zaduženog za poslove zdravstva.

1. Većina sudionika predložila je isplatu jedinstvene stipendije ne samo I. kategorije već i II. kategorije športaša kako bi se omogućilo i onim perspektivnim športašima da ih država na vrijeme prepozna i ulaže u njih.

Kako bi se navedeni prijedlog mogao provesti, potrebno je vidjeti koliki je fiskalni učinak navedenog prijedloga te vidjeti postoji li mogućnost za osiguravanjem dodatnih sredstava u Državnom proračunu, no bez obzira na navedeno, a s obzirom da se većina predstavnika složila kako je potrebno omogućiti i II. kategoriji športaša stipendiju, prijedlog se prihvaća te će se ugraditi u Nacrt prijedloga Nacionalnog programa športa.

1. Većina sudionika podržava izradu kategorizacije športova na nacionalnoj razini uz mogućnost da svaka županija na svom području napravi kategorizaciju športova koji su specifični za njeno podneblje.

Kategorizacija športova donosi se na nacionalnoj razini, što svakako ne znači da mora biti preslikana na lokalnu razinu već može služiti kao podloga za izradu dokumenta, a sukladno mogućnostima i afinitetima lokalne zajednice. Navedeno će se i pojasniti u tekstu Nacrta prijedloga Nacionalnog programa športa.

1. Neki sudionici predložili su postrožiti uvjete osnivanja športskih udruga jer primjenom važećih odredbi Zakona o sportu dolazi do hiperinflacije športskih udruga.

Moguće je novim Zakonom o športu propisati dodatne kriterije koje je potrebno zadovoljiti kako bi se udruga mogla registrirati kao športska udruga te će se navedeno uzeti u obzir prilikom izrade novoga Zakona o športu.

1. Većina saveza predložila je odrediti kriterije i standardizirati troškove administracije i to obzirom na momčadske i pojedinačne športove, osim toga istaknuli su veliki nesrazmjer između obveza i odgovornosti administracije u savezima.

U Posebnom cilju 6.3. „Jačati upravljačke administrativne kapacitete dionika u sustavu športa“ predloženo je niz mjera i aktivnosti koji bi trebali unaprijediti učinkovitost rada u športskim udrugama te će se Nacrtom prijedloga Nacionalnog programa športa još utvrditi i mogućnost standardizacije administrativnih troškova, uvažavajući specifičnosti momčadskih i pojedinačnih športova.

1. Pojedini savezi, poput Hrvatskog jedriličarskog saveza, Hrvatskog veslačkog saveza, Hrvatskog zrakoplovnog saveza, Hrvatskog streljačkog saveza, zatražili su podršku Središnjeg državnog ureda za šport u razgovorima s drugim tijelima državne uprave obzirom na njihovu nadležnost u specifičnim problemima saveza.

Središnji državni ured za šport bit će potpora savezima u razgovorima s drugim tijelima državne uprave kako bi zajednički pronašli rješenja na specifične probleme saveza.

Ujedno, 11. veljače 2019. godine održana je prezentacija Nacrta prijedloga Nacionalnog programa športa 2019.-2026. predstavnicima Hrvatske zajednice županija, predstavnicima Udruge gradova u Republici Hrvatskoj te predstavnicima Udruge općina u Republici Hrvatskoj koji su izrazili podršku mjerama i ciljevima Nacionalnog programa športa kao prvog strateškog dokumenta u području športa. Također, dokument je 30. siječnja 2019. godine predstavljen i športskim novinarima vodećih tiskanih, radijskih i televizijskih kuća.